
Az emlékezet szubjektív mérőeszközeinek összefüggései az affektivitással és az objektív emlékezeti eszközökkel

Kutatásom célja az emlékezet szubjektív és objektív mérőeszközeinek vizsgálata, valamint a depresszióval, szorongással és jólléttel való kapcsolatának feltérképezése volt egészséges fiatal felnőttek körében. A vizsgálatban összesen 139 fő vett részt (átlag életkor: 21,80 év, (SD =4,50), 76 nő, 63 férfi). A kutatási kérdés megválaszolásához alkalmaztam a Beck Szorongás Leltárt, Betegek Egészségi Állapota Kérdőívet, WHO Jól-lét kérdőívet, Többfaktoros Emlékezeti Kérdőívet, Számterjedelem Tesztet, Szólista visszamondási tesztet, Hallási Mondatterjedelem Tesztet, illetve a Rivermead Viselkedéses Emlékezeti Tesztet. Eredményeim alapján nem volt összefüggés az emlékezet objektív és szubjektív mérőeszközei között, a depressziót és a szorongást kontrollálva sem. Ugyanakkor az emlékezeti képességekkel való magas elégedettség magas jólléttel, illetve kevesebb depresszióra és szorongásra utaló tünetekkel társult. Az észlelt kogníciót, emlékezeti teljesítményt és a hangulatot mérő tesztek a kogníció különböző aspektusait mérik, amelyek révén meg lehet érteni a személy kogníciójának működését.

